


Styrelsen for Grøn Arealomlægning og Vandmiljø
EU & CAP					                              4. september 2026

Att.: Marianne Mochau Jensen








Høringssvar til udvælgelseskriterier for tilskud til investering i udvalgte miljø- og klimateknologier 2026

Økologisk Landsforening takker for muligheden for at kommentere forslag til udvælgelseskriterier for tilskud til investering i udvalgte miljø- og klimateknologier.

Det er meget positivt, at ordningen nu bliver ændret, så økologer kan søge inden for alle ordningerne. Det er helt afgørende at økologer på lige fod med det konventionelle landbrug kan få tilskud til relevante løsninger til dyrkning uden brug af pesticider uanset om de ligger indenfor eller uden for områder omfattet af sprøjteforbud. 

Økologisk Landsforening er dertil optaget af, at støtteordningen ikke skal favorisere de store bedrifter. Vores regering har en eksplicit målsætning om at fremme forholdene for småskalalandbrug. Det er velkendt at småskalaproducenter har haft svært ved at udnytte ordningen. I den ordning der åbnes til oktober, er det både en udfordring, at investeringen skal være på mindst 100.000 kr., og at støtteprocenten kun er på 40%.

Men småskalaproducenterne bliver også stillet dårligere i beregningen af omkostningseffektivitet, da der naturligvis er lavere produktionsvolumen fra et mindre brug.

Økologisk Landsforening lægger stor vægt på, at der rettes op på dette for at tilskudsordningen flugter med regeringens målsætning om 1. at fremme forholdene for småskalaproducenter og 2. fremme dansk produktion af frugt og grønt, som også er en udbredt aktivitet hos småskalaproducenter.

I beregningen af omkostningseffektivitet vil Økologisk Landsforening derfor foreslå, at der også sikres en vægtning, der tilgodeser regeringens mål om at fremme forholdene for småskalaproducenter. Det kan f.eks. være ved også at vægte indtjening opgjort i kr. /m2. og tage højde for udnyttelsesprocent. Der er højere fraskær ved produktion af grøntsager til detailleddet end til produktion af grøntsager til direkte salg.

